సర్వే సత్యనారాయణ

సర్వే సత్యనారాయణ తెలంగాణ రాష్ట్రానికి చెందిన రాజకీయ నాయకుడు. అయన ఒకసారి ఎమ్మెల్యేగా, రెండుసార్లు ఎంపీగా పనిచేసి, 2012లో యూపీఏ (కాంగ్రెస్ పార్టీ) ప్రభుత్వంలో కేంద్ర సహాయ మంత్రిగా పనిచేశాడు.

జననం, విద్యాభాస్యం
సర్వే సత్యనారాయణ 1954 ఏప్రిల్ 4లో సర్వే లక్ష్మయ్య, మల్లమ్మ దంపతులకు జన్మించాడు. ఆయన ఉస్మానియా యూనివర్సిటీ నుండి బీఏ, ఎల్‌ఎల్‌బీ పూర్తి చేశాడు. సర్వే సత్యనారాయణ 13 ఏళ్ల పాటు ప్రభుత్వ సర్వీసులో కొనసాగి ఎస్‌ఎఐల్ ట్రేడ్ యూనియన్ నాయకునిగా పనిచేశాడు.

రాజకీయ జీవితం
సర్వే సత్యనారాయణ తెలుగుదేశం పార్టీ ద్వారా రాజకీయాల్లోకి వచ్చి 1985లో జరిగిన అసెంబ్లీ ఎన్నికల్లో కంటోన్మెంట్ నియోజకవర్గం నుండి టీడీపీ అభ్యర్థిగా పోటీ చేసి గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన అనంతరం కాంగ్రెస్ పార్టీలో చేరి 2004లో జరిగిన పార్లమెంట్ ఎన్నికల్లో సిద్ధిపేట లోక్‌సభ నియోజకవర్గం నుండి కాంగ్రెస్ అభ్యర్థిగా పోటీ చేసి టీడీపీ అభ్యర్థి మల్యాల రాజయ్య పై గెలిచి తొలిసారి లోక్‌సభ సభ్యుడిగా ఎన్నికయ్యాడు. నియోజకవర్గాల పునర్విభజనలో భాగంగా సిద్ధిపేట లోక్‌సభ నియోజకవర్గం మల్కాజ్‌గిరి లోక్‌సభ నియోజకవర్గంగా నూతనంగా ఏర్పడండంతో ఆయన 2009లో మల్కాజ్‌గిరి లోక్‌సభ నియోజకవర్గం నుండి కాంగ్రెస్ అభ్యర్థిగా పోటీ చేసి టీడీపీ అభ్యర్థి టి.భీంసేన్ పై గెలిచి రెండోసారి లోక్‌సభ సభ్యుడిగా ఎన్నికయ్యాడు.

సర్వే సత్యనారాయణ 2012లో యూపీఏ (కాంగ్రెస్ పార్టీ) ప్రభుత్వంలో కేంద్ర రవాణా శాఖ సహాయ మంత్రిగా పనిచేశాడు. ఆయన 2014లో తెలంగాణ రాష్ట్రం ఏర్పడ్డాక మల్కాజ్‌గిరి లోక్‌సభ నియోజకవర్గం నుండి, 2015లో వరంగల్ లోక్‌సభ స్థానానికి జరిగిన ఉపఎన్నికలో కాంగ్రెస్ అభ్యర్థిగా పోటీ చేసి ఓడిపోయాడు. సర్వే సత్యనారాయణ 2018లో జరిగిన అసెంబ్లీ ఎన్నికల్లో కంటోన్మెంట్ నియోజకవర్గం నుండి పోటీ చేసి ఓడిపోయాడు. ఆయనను 2019 జనవరి 6న కాంగ్రెస్ పార్టీ నుంచి సస్పెండ్‌ చేశారు. సర్వే సత్యనారాయణ జీహెచ్ఎంసీ ఎన్నికల ముందు భారతీయ జనతా పార్టీలో చేరాడు.

మూలాలు

వర్గం:1954 జననాలు
వర్గం:ఆంధ్రప్రదేశ్ శాసన సభ్యులు (1985)